L’article 16 de la LOTUP defineix l’objecte, funcions, continguts i documentació dels plans d’acció territorial, que poden desenvolupar-se en àmbits territorials concrets o en àmbits sectorials específics. Sobre les administracions competents per a formular i aprovar els instruments de planejament, l’article 44 de la LOTUP indica que el Consell és l’òrgan competent per a aprovar, mitjançant decret, els plans d’acció territorial promoguts per la Generalitat. Per part seua, la conselleria competent en matèria d’ordenació del territori, urbanisme, medi ambient i paisatge intervé com a òrgan ambiental i territorial en l’elaboració i tramitació dels plans. I, al seu torn, la conselleria competent per raó de la matèria sectorial que motive el pla actua com a òrgan promotor, tal com es detalla en l’article 48, sobre persones i institucions participants en l’avaluació ambiental i territorial estratègica de plans i programes. Per tant, tractant-se d’un pla d’acció territorial sectorial, la Conselleria competent en comerç ha sigut l’òrgan promotor, la conselleria competent en matèria d’ordenació del territori, urbanisme, medi ambient i paisatge ha actuat com a òrgan ambiental i territorial i el Consell ha sigut l’òrgan competent per a l’aprovació mitjançant decret. La realització del Pla atén a l’indicat en l’article 31 de la Llei 3/2011, de 23 de març, de comerç de la Comunitat Valenciana:“La conselleria competent en matèria de comerç promourà la realització del Pla d’Acció Territorial Sectorial del Comerç de la Comunitat Valenciana, que definirà els criteris, directrius i orientacions territorials perquè l’ordenació comercial es desenvolupe de manera coherent amb la planificació territorial, assegurant la seua coherència amb els objectius de qualitat de vida i desenvolupament sostenible contemplats en la legislació valenciana d’ordenació del territori i protecció del paisatge, i la seua contribució eficaç a aquests.”